NEW YORK 7. júna (SITA, Reuters) - Švajčiarska banka UBS sa so spoločnosťou Enron dohodla, že vyplatí jej veriteľom 115 mil. USD v hotovosti, čím vyrovná súdny proces týkajúci sa equity transakcií. V stredu o tom informovala UBS. Banka tiež súhlasila s odvolaním nároku na majetok Enronu vo výške 5,5 mil. USD, ktorý je predmetom schválenia na konkurznom súde v Manhattane.
Ako ďalej UBS vyhlásila, banka už predtým zabezpečila fondy na možné vyrovnanie tohto prípadu a dohoda materiálne neovplyvní jej budúce výsledky. Podľa firmy Enron sa týmto vyrovnaním vyriešili všetky jej súdne procesy s UBS a spomedzi investičných bánk ostáva posledným nedoriešeným prípadom spoločnosť Bear Stearns, s ktorou má Enron nevyrovnanú equity transakciu. Dohoda prichádza pár dní po tom, čo Enron zaznamenal podobný prípad s inou švajčiarskou bankou, Credit Suisse.
Enron, ktorý bol siedmou najväčšou americkou spoločnosťou, spôsobil v roku 2001 najväčší krach v dovtedajšej americkej histórii. Jeho pád ukázal, že vedenie firmy neúčtovalo všetky transakcie, aby krylo dlhy a umelo zvyšovalo zisk. Enron v decembri roku 2001 využil možnosť kapitoly 11 amerického konkurzného zákona, ktorá spoločnostiam umožňuje požiadať súd o dočasnú ochranu pred veriteľmi. Spoločnosť naďalej pokračovala v bežnej prevádzke, všetky závažnejšie rozhodnutia jej manažmentu však musel schváliť konkurzný súd. Súd v novembri 2004 povolil firme ukončiť bankrot.
(1 USD = 25,278 SKK)